Κανονισμός (ΕΚ) αριθ. 175/2002 της Επιτροπής

της 30ής Ιανουαρίου 2002

για τον καθορισμό ενός συμπληρωματικού ποσού ενίσχυσης για την περίοδο εμπορίας 2001/02 και της ενίσχυσης της περιόδου εμπορίας 2002/03 για τις τομάτες που προορίζονται για μεταποίηση, στο πλαίσιο του κανονισμού (ΕΚ) αριθ. 2201/96

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 2201/96 του Συμβουλίου, της 28ης Οκτωβρίου 1996, για την κοινή οργάνωση αγοράς στον τομέα των μεταποιημένων προϊόντων με βάση τα οπωροκηπευτικά(1), όπως τροποποιήθηκε τελευταία από τον κανονισμό (ΕΚ) αριθ. 1239/2001(2), και ιδίως το άρθρο 6 παράγραφος 1,

Εκτιμώντας τα ακόλουθα:

(1) Το άρθρο 2 παράγραφος 3 του κανονισμού (ΕΚ) αριθ. 449/2001 της Επιτροπής, της 2ας Μαρτίου 2001, σχετικά με λεπτομέρειες εφαρμογής του κανονισμού (ΕΚ) αριθ. 2201/96 του Συμβουλίου, όσον αφορά το καθεστώς ενίσχυσης στον τομέα των μεταποιημένων προϊόντων με βάση τα οπωροκηπευτικά(3), όπως τροποποιήθηκε από τον κανονισμό (ΕΚ) αριθ. 1343/2001(4), προβλέπει ιδίως για τις τομάτες τη δημοσίευση από την Επιτροπή του ποσού της ενίσχυσης που πρέπει να χορηγηθεί, μετά από την εξακρίβωση της τήρησης των κατωτάτων ορίων που καθορίζονται στο παράρτημα III του κανονισμού (ΕΚ) αριθ. 2201/96.

(2) Το σύνολο των ποσοτήτων τομάτας που αφορούν οι αιτήσεις ενίσχυσης για την περίοδο εμπορίας 2001/2002, οι οποίες κοινοποιήθηκαν από τα κράτη μέλη σύμφωνα με το άρθρο 23 σημείο 2 στοιχείο α) του κανονισμού (ΕΚ) αριθ. 449/2001, υπερβαίνει το κοινοτικό κατώφλι.

(3) Το άρθρο 5 παράγραφος 3 του κανονισμού (ΕΚ) αριθ. 2201/96 προβλέπει στο στοιχείο α) ότι, για την περίοδο εμπορίας 2001/02, η ενίσχυση που προβλέπεται στο άρθρο 4 παράγραφος 2 του εν λόγω κανονισμού καθορίζεται στα 31,36 ευρώ ανά τόνο και ότι καταβάλλεται συμπληρωματικό ποσό στα κράτη μέλη που δεν έχουν υπερβεί το κατώφλιό τους πάνω από 10 % και, στο στοιχείο β), ότι η υπέρβαση του κατωφλίου της περιόδου εμπορίας 2002/03 υπολογίζεται βάσει των ποσοτήτων που παραδόθηκαν στη μεταποίηση με ενίσχυση κατά την περίοδο εμπορίας 2001/02.

(4) Η Ισπανία επικαλέστηκε, όσον αφορά την περίοδο εμπορίας 2001/02, τις διατάξεις του άρθρου 5 παράγραφος 4 του κανονισμού (ΕΚ) αριθ. 2201/96 και κοινοποίησε στην Επιτροπή τις ποσότητες των εν λόγω δύο υποκατωφλίων σύμφωνα με τις διατάξεις του άρθρου 23 σημείο 1 του κανονισμού (ΕΚ) αριθ. 449/2001.

(5) Το ποσό της ενίσχυσης που θα πρέπει να χορηγήσουν τα κράτη μέλη που δεν υπερέβησαν τα κατώφλια τους, όσον αφορά τις περιόδους εμπορίας 2001/02 και 2002/03, είναι αυτό που προβλέπεται από το άρθρο 4 παράγραφος 2 του κανονισμού (ΕΚ) αριθ. 2201/96 και το συμπληρωματικό ποσό που θα πρέπει να καταβληθεί για την περίοδο 2001/02 καλύπτει τη διαφορά ανάμεσα στο προαναφερόμενο ποσό και στο ποσό που προβλέπει το άρθρο 5 παράγραφος 3 στοιχείο α) δεύτερη περίπτωση του εν λόγω κανονισμού.

(6) Όσον αφορά τα άλλα κράτη μέλη το ποσό της ενίσχυσης που πρέπει να χορηγηθεί για τις περιόδους εμπορίας 2001/02 και 2002/03 είναι αυτό που προβλέπεται από το άρθρο 4 παράγραφος 2 του κανονισμού (ΕΚ) αριθ. 2201/96 μειωμένο κατά τα ποσά υπέρβασης των κατωφλίων, ή των υποκατωφλίων στην περίπτωση της Ισπανίας, αφού κατανεμηθούν, σύμφωνα με το άρθρο 5 παράγραφος 2 τρίτο στοιχείο και παράγραφος 4 τρίτο στοιχείο του εν λόγω κανονισμού, οι ποσότητες των αχρησιμοποίητων κατωφλίων ή υποκατωφλίων και το συμπληρωματικό ποσό που πρέπει να καταβληθεί για την περίοδο εμπορίας 2001/02 καλύπτει τη διαφορά ανάμεσα στο προαναφερόμενο ποσό και στο ποσό της ενίσχυσης που προβλέπεται από το άρθρο 5 παράγραφος 3 στοιχείο α) δεύτερη περίπτωση του εν λόγω κανονισμού.

(7) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης μεταποιημένων προϊόντων με βάση τα οπωροκηπευτικά,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Για την περίοδο εμπορίας 2001/02, το συμπληρωματικό ποσό ενίσχυσης, που προβλέπεται στο άρθρο 5, παράγραφος 3 στοιχείο α) δεύτερη περίπτωση του κανονισμού (ΕΚ) αριθ. 2201/96, είναι:

- 3,14 ευρώ/τόνο στην Ελλάδα, στη Γαλλία και στην Πορτογαλία,

- 2,70 ευρώ ανά τόνο στην Ιταλία,

- 3,14 ευρώ ανά τόνο στην Ισπανία για τις τομάτες που προορίζονται για την παραγωγή ολόκληρων αποφλοιωμένων τοματών,

- 0,10 ευρώ ανά τόνο στην Ισπανία για τις τομάτες που προορίζονται για άλλες μεταποιήσεις εκτός από τις ολόκληρες αποφλοιωμένες τομάτες.

2. Για την περίοδο εμπορίας 2002/03, η ενίσχυση για τις τομάτες, που προβλέπεται στο άρθρο του εν λόγω κανονισμού, είναι:

- 34,50 ευρώ ανά τόνο στην Ελλάδα, στην Ισπανία και στην Πορτογαλία,

- 34,06 ευρώ ανά τόνο στην Ιταλία,

- 34,50 ευρώ ανά τόνο στην Ισπανία για τις τομάτες που προορίζονται για την παραγωγή ολόκληρων αποφλοιωμένων τοματών,

- 31,46 ευρώ ανά τόνο στην Ισπανία για τις τομάτες που προορίζονται για άλλες μεταποιήσεις εκτός από τις ολόκληρες αποφλοιωμένες τομάτες.

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 30 Ιανουαρίου 2002.

Για την Επιτροπή

Franz Fischler

Μέλος της Επιτροπής

(1) ΕΕ L 297 της 21.11.1996, σ. 29.

(2) ΕΕ L 171 της 26.6.2001, σ. 1.

(3) ΕΕ L 64 της 6.3.2001, σ. 16.

(4) ΕΕ L 181 της 4.7.2001, σ. 16.